Најчешће постављана питања  
КОНКУРС ЗА ДОДЈЕЛУ СТУДЕНТСКИХ СТИПЕНДИЈА 
Ко и кад објављује конкурсе за додјелу студентских стипендија?

Министарство за научнотехнолошки развој и високо образовање Републике Српске  крајем октобра свaке године објављује четири конкурса за додјелу студентских стпендија, и то: 
1. Конкурс за додјелу студентских стипендија успјешним студентима првог, другог и трећег циклуса студија у Републици Српској,
2. Конкурс за додјелу студентских стипендија студентима дефицитарних занимања првог циклуса студија,
3. Конкурс за додјелу студентских стипендија студентима првог циклуса студија у категорији осталих студената и
4. Конкурс за додјелу студентских стипендија студентима са инвалидитетом првог, другог и трећег циклуса студија који остварују право на додатак за помоћ и његу другог лица.

Гдје се објављују конкурси за додјелу студентских стипендија и колики је рок за подношење пријаве на кокурс?

Конкурси за додјелу студентских стипендија се објављују на интернет страници Министарства за научнотехнолошки развој и високо образовање www.vladars.rs, а рок за подношење пријава са документацијом је 20 дана од дана објављивања конкурса на интернет страници Министарства. 

Како се доставља пријава са документацијом на конкурс за додјелу студентских стипендија?

Пријава на конкурс за додјелу студентских стипендија заједно са потребном документацијом доставља се поштом, уредно сложена у коверту на којој је потребно навести адресу примаоца и пошиљаоца, као и назив конкурса за који се кандидат пријављује, нпр. „Јавни конкурс за додјелу стипендија успјешним студентима“.
Пријава се може предати и лично, у затвореној коверти, на протокол Министарства за научнотехнолошки развој и високо образовање, на адреси: Трг Републике Српске 1, Бања Лука, Административни центар Владе Републике Српске, ламела А, приземље.

Шта су непотпуне и неблаговремене пријаве на конкурс за додјелу студентских стипендија?

Непотпуном пријавом на конкурс студентских стипендија сматра се пријава уз коју није достављена сва документација прописана Конкурсом или достављена документација није уредно овјерена, у складу са условима Конкурса.
Неблаговременом пријавом на конкурс за додјелу студентских стипендија сматра се пријава која није поднесена у року утврђеном конкурсом. Рок за подношење пријава са потребном документацијом је 20 дана од дана објављивања конкурса на интернет страници Министарства.
Када је пријава на конкурс за додјелу студентских стипендија упућена на адресу Министарства за научнотехнолошки развој и високо образовање поштом препоручено, дан предаје у пошти сматра се дан предаје Министарству.
Које држављанство треба да има студент који конкурише на конкурс за додјелу студентских  стипендија?

Студенти који предају пријаве на Конкурс за додјелу студентских стипендија морају бити држављани Републике Српске и Босне и Херцеговине у складу са општим условима Конкурса. Према томе, уколико студент има држављанство Федерације и Босне и Херцеговине, његова пријава је непотпуна и неће се разматрати.

Које пребивалиште треба да има студент који конкурише на конкурс за додјелу студентских стипендија?

Студенти који предају пријаве на Конкурс за додјелу студентских стипендија морају имати пребивалиште на територији Републике Српске и Брчко Дистрикта Босне и Херцеговине.

Да ли увјерење о држављанству и увјерење о пребивалишту смију бити старији од шест мјесеци?

Увјерење о држављанству и увјерење о пребивалишту које студент доставља у прилогу пријаве на конкурс за додјелу студентске стипендије не смију бити старији од шест мјесеци. Наведена увјерења студенти могу да доставе у оргиналу или овјереној копији. 

Да ли документи који се предају  уз пријаву на конкурс за додјелу студентских стипендија могу бити у овјереној копији и гдје се могу овјерити?

Сви документи који се предају као прилози уз пријаву на конкурс за додјелу студентских стипендија могу бити у оргиналу или овјереној копији. Овјера копија докумената може се извршити на шалтерима градске, односно општинске управе.

Да ли ПРИЛОГ 6 – изјава да студент не прима стипендију из других јавних извора стипендирања мора бити овјерена?

ПРИЛОГ 6 мора бити овјерен,  а овјерава се на шалтерима градске, односно општинске управе.

Може ли се доставити овјерена изјава да студент не прима стипендију из других јавних извора стипендирања на обрасцу изјаве који се може добити у општинама?

Наведенa изјавa се мора доставити искључиво на прописанoм обрасцу изјаве ПРИЛОГ 6, који је саставни дио Правилника о додјели студентских стипендија и о Регистру студентских стипендија, или идентично преписана и овјерена.

Да ли је битно која се пријава за додјелу студентских стипендија прилаже уз документацију?

Веома је битно, јер се искључиво обрасцем пријаве за додјелу студентских стипендија студент опредјељује за категорију студената у којој ће конкурисати за студентску стипендију.
Правилником о додјели студентских стипендија и о Регистру студентских стипендија (''Службени гласник Републике Српске'', број: 94/21 и 58/25) прописана је пријава (Прилог) за сваку категорију. За категорију успјешних студената прописан је ПРИЛОГ 1, за категорију студената дефицитарних занимања прописан је ПРИЛОГ 2, за категорију осталих студената ПРИЛОГ 3, за категорију студената са инвалидитетом који остварују право на додатак за помоћ и његу другог лица ПРИЛОГ 4 и ПРИЛОГ 5-пријава за студенте учеснике међународних олимпијада. 

На који конкурс за додјелу студентских стипендија могу конкурисати студенти учесници међународних олимпијада?

Студенти који су први пут уписали прву годину првог циклуса студија на високошколским установама у Републици, (које су уписане у Регистар Високошколских установа) који су током средњошколског образовања освојили једно од прва три мјеста на међународним олимпијадама на којима ученици из Републике Српске имају право учешћа, могу конкурисати на Конкурс за додјелу стипендије у категорији успјешних студената. Уз документацију је неопходно приложити образац пријаве - ПРИЛОГ 5.
Студенти који су освојили једно од прва три мјеста на међународним олимпијадама на којима ученици из Републике Српске имају право учешћа, од друге године студија конкуришу за додјелу стипендије равноправно са осталим студентима уколико испуњавају услове из јавних конурса.

Који су то студијски програми на којима се образују дефицитарна занимања првог циклуса студија?

Студијски програми на којима се образују кадрови за дефицитарна занимања првог циклуса студија наведени су у јавном конкурсу за додјелу стипендија студентима који се образују за дефицитарна занимања.



Да ли увјерење о положеним испитима са просјечном оцјеном може бити старије од дана објављивања конкурса за додјелу студентских стипендија?

Увјерење о положеним испитима са просјечном оцјеном не може бити старије од дана објављивања конкурса за додјелу стипендија за онај циклус за који се конкурише.
Изузетак могу бити увјерења о положеним испитима са претходног циклуса студија која морају доставити студенти другог и трећег циклуса уз увјерење о положеним испитима са циклуса за који конкуришу, нпр. (студенти трећег циклуса студија достављају увјерење о положеним испитима са првог и другог циклуса студија које може бити старије од дана објављивања конкурса, али увјерење о положеним испитима са трећег циклуса студија мора бити у конкурсном року, док студенти другог циклуса студија достављају увјерење о положеним испитима са првог циклуса студија, које може бити старије од дана објављивања конкурса, али увјерење о положеним испитима са другог циклуса студија мора бити у конкурсном року).

Да ли је потребно да кандидат испуњава све опште и посебне услове конкурса за додјелу студентских стипендија или је довољно да испуни само неке услове како би био у могућности да равноправно конкурише?

Кандидат мора да испуњава све опште и посебне услове конкурса како би се његова пријава разматрала. 

Да ли студенти који студирају у иностранству, Републици Србији и Федерацији БиХ имају право да конкуришу на један од јавних конкурса за додјелу студентских стипендија?

На јавне конкурсе за додјелу студентских стипендија који су наведени у питању број 1. могу да конкуришу само редовни студенти који студирају на високошколским установама на територији Републике Српске, а који имају држављанство Републике Српске и Босне и Херцеговине као и пребивалиште на територији Републике Српске и Брчко Дистрикта Босне и Херцеговине.

Уколико студент жели да аплицира за студентску стипендију у категорији осталих студената првог циклуса студија, да ли мора да испуњава услов за неку од поткатегорија наведених у конкурсу?

Један од услова за конкурисање за стипендију у категорији осталих студената студија првог циклуса је тај да студент испуњава услове за једну од поткатегорија наведених у конкурсу. Уколико студент не испуњава услове за једну од поткатегорија, захтјев за додјелу студентске стипендије у категорији осталих студената ће бити одбијен.


Које су то поткатегорије у категорији осталих студената студија првог циклуса, односно услови да би студент конкурисао у овој категорији? 

Потребно је да студент испуњава услове у једној од поткатегорија како би могао конкурисати за студентску стипендију.
Поткатегорије у категорији осталих студената :
1) студенти из социјално угрожених породица, што доказују рјешењем надлежног центра за социјални рад о новчаној помоћи,
2) студенти- дјеца погинулих бораца и дјеца ратних војних инвалида од I до VI категорије, 
3) студенти без једног или оба родитеља,
4) студенти из породице са два или више студената,
5) студенти са инвалидитетом  и тешким хроничним обољењима који не остварују право на додатак за помоћ и његу другог лица,
6) студенти са пребивалиштем у изразито неразвијеним општинама Републике, утврђеним Одлуком Владе Републике Српске о степену развијености јединица локалне самоуправе у Републици Српској за сваку годину,
7) студенти из породице са четворо и више дјеце и
8) студенти који су били смјештени у домове за незбринуту дјецу или у хранитељске и сродничке породице до пунољетства.

Коју документацију достављају студенти када се пријављују на конкурс  за студентску стипендију у поткатегорији студенти из породице са четворо и више дјеце?

Студенти из породице са четворо и више дјеце достављају доказ за свако дијете у породици: ако је сестра/брат дијете до 6 година-родни лист, ако је основна или средња школа-увјерење из школе за текућу школску годину, ако је студент-увјерење да је студент за текућу академску годину, ако је запослен-посљедња платна листа, ако је незапослен-увјерење да се налази у евиденцији незапослених лица надлежног завода за запошљавање, уколико се не налази у евиденцији надлежног завода за запошљавање потребно је доставити увјерење надлежне пореске управе да се не води као порески обвезник по основу примања. Уколико браћа или сестре не живе више у заједничком домаћинству, потребно је да доставе родни лист као доказ о сродству. 
Напомена: Не уважава се потврда удружења 4+ као доказ за поткатегорију.

Да ли за додјелу студентске стипендије у категоријама успјешних студената, студената дефицитарних занимања и осталих студената може конкурисати студент који није положио све испите из претходне године студија?

Уколико студент није положио све испите из претходне године студија, има право да конкурише за додјелу стипендије за било коју од поменутих категорија, али неће бити бодован са два бода по том основу.


Да ли студенти имају право конкурисати за додјелу студентске стипендије у категорији успјешних и осталих студената, односно да ли могу конкурисати за додјелу студентске стипендије у све четири категорије студената?

Студент  има право да конкурише у више категорија студентских стипендија, али право на стипендију може остварити само у једној категорији. 

Уколико студент конкурише за додјелу студентске стипендије у више категорија како би остварио право на стипендију, да ли је потребно да за сваку категорију достави попуњену пријаву и комплетну документацију?

Да, потребно је. С обзиром на то да студент може конкурисати за додјелу студентске стипендије у више категорија студената, потребно је да за сваку категорију достави пријаву као и комплетну документацију. Тамо гдје је потребно доставити исте документе неопходно их је копирати и овјерити. У категорији у којој ће студент остварити право на стипендију поред имена ће писати „потпун“, а у осталим категоријама за које је конкурисао и нема довољно бодова за додјелу стипендије, име ће се налазити на списку студената чији је захтјев одбијен у тој категорији и писаће „студент конкурисао по два основа/за више категорија/на два или више конкурса“. 

Да ли текући рачун у банци мора бити отворен на име студента и да ли је потребно отварати нови рачун ако студент већ има отворен рачун?
Студент који подноси пријаву на конкурс за додјелу стипендије мора имати отворен текући рачун на своје име у банци која послује на територији Републике Српске, у домаћој валути (КМ).
Уколико студент већ има отворен активан текући рачун који испуњава наведене услове, нема потребе за отварањем новог рачуна.
НАПОМЕНА: Ако студент оствари право на стипендију, потребно је да у банци провјери да ли је његов текући рачун активан. Уколико рачун није активан, студент је дужан да о томе обавијести Министарство и достави број новог активног текућег рачуна.
Да ли је потребно обавијестити Министарство о промјени текућег рачуна?
Уколико студент током остваривања права на стипендију промијени текући рачун, дужан је да о томе обавијести Министарство за научнотехнолошки развој и високо образовање и достави податке о новом рачуну како би се исплата стипендије могла вршити на тај рачун.
Уколико студент не обавијести Министарство о промјени рачуна, исплата стипендије вршиће се на рачун о којем Министарство већ има евиденцију.

На који начин се врши бодовање по основу прихода?
Бодовање по основу прихода, као једног од критеријума за утврђивање социјалног статуса, врши се искључиво у категорији осталих студената, према висини мјесечних прихода по члану заједничког домаћинства.
За остваривање бодова по овом основу, студент је дужан да достави овјерену кућну листу, као и одговарајуће доказе о приходима за све чланове заједничког домаћинства наведене у кућној листи.
Уколико студент не достави доказе о приходима за све чланове заједничког домаћинства, неће остварити бодове по основу прихода.
Који елементи утичу на бодовање социјалног статуса породице?
У категорији осталих студената, социјални статус бодује се на основу сљедећих критеријума:
· висине мјесечних прихода по члану заједничког домаћинства;
· чињенице да је студент без оба родитеља;
· чињенице да је студент без једног родитеља;
· припадности породици са троје или више дјеце, при чему се бодује свако дијете у породици;
· инвалидитета студента и постојања тешких хроничних обољења.
Бодовање се врши у складу са критеријумима и условима утврђеним јавним конкурсом за додјелу студентских стипендија.


